Na temelju Odluke o raspisivanju Javnog poziva za prikupljanje zahtjeva za subvencioniranje kamata za kreditiranje nabave poljoprivrednog repromaterijala za sjetvu ratarskih kultura i sjetvu i sadnju presadnica u Zagrebačkoj županiji u 2022. godini (KLASA: 024-05/22-02/48, URBROJ: 238-03-22-04 od 9. rujna 2022.), Upravni odjel za poljoprivredu, ruralni razvitak i šumarstvo Zagrebačke županije raspisuje

**JAVNI POZIV**

**za prikupljanje zahtjeva za subvencioniranje kamata za kreditiranje nabave poljoprivrednog repromaterijala za sjetvu ratarskih kultura i sjetvu i sadnju presadnica u Zagrebačkoj županiji u 2022. godini**

**I. UVOD**

**1. Predmet Javnog poziva:**

1. Predmet ovog Javnog poziva je prikupljanje zahtjeva za prikupljanje zahtjeva za subvencioniranje kamata za kreditiranje nabave poljoprivrednog repromaterijala (sjeme, presadnice, zaštitna sredstva, gnojiva) za sjetvu ratarskih kultura i sjetvu i sadnju presadnica u Zagrebačkoj županiji u 2022. godini sukladno Programu poticanja razvoja poljoprivrede, šumarstva i ruralnog prostora Zagrebačke županije za razdoblje od 2022. do 2024. godine (u daljnjem tekstu: Program), a u skladu s Uredbom Komisije (EU) 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru i Uredbom Komisije (EU) 316/2019 od 21. veljače 2019. o izmjeni Uredbe Komisije (EU) 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru.
2. Program je dostupan na službenim mrežnim stranicama Zagrebačke županije [www.zagrebacka-zupanija.hr](http://www.zagrebacka-zupanija.hr) , a objavljen je u "Glasniku Zagrebačke županije" broj 52/2021 i 22/2022.
3. Svrha Javnog poziva je dodjela potpora male vrijednosti Korisnicima u sjetvi i sadnji poljoprivrednih kultura zbog globalnih poremećaja cijena repromaterijala (reprodukcijskog materijala, zaštitna sredstva, gnojiva) na tržištu kroz subvencioniranje kamate.

**2. Definicija pojmova:**

U smislu ovog Javnog poziva definiraju se slijedeći pojmovi:

1. "Potpora" podrazumijeva dodjelu namjenskih bespovratnih novčanih sredstava iz proračuna Zagrebačke županije za sufinanciranje ulaganja koje su predmet Javnog poziva.
2. "Projekt" je cjelokupna, sveobuhvatna investicijska aktivnost koja se sastoji od prihvatljivog i neprihvatljivog dijela za dodjelu potpore.
3. "Ulaganje" je prihvatljivi dio projekta za dodjelu potpore, realizira se isključivo na području Zagrebačke županije

po kojem su u cijelosti podmirene financijske obveze Korisnika

1. "Podnositelj" je svaki poduzetnik koji podnosi prijavu za ostvarenje potpore temeljem ovog Javnog poziva.
2. "Korisnik" je svaki podnositelj koji udovoljava uvjetima za dodjelu potpore.
3. "Jedan Korisnik" znači sva poduzeća koja su u najmanje jednom od sljedećih međusobnih odnosa:

* jedno poduzeće ima većinu glasačkih prava dioničara ili članova u drugom poduzeću,
* jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
* jedno poduzeće ima pravo ostvariti vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća,
* jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom stavku preko jednog ili više poduzeća isto se tako smatraju jednim Korisnikom.

1. "Banka" je financijska ustanova koja ima sklopljen sporazum o poslovnoj suradnji sa Zagrebačkom županijom za provedbu mjere Potpora sjetvi i sadnji Programa.

**II. KRITERIJI ZA DODJELU SREDSTAVA**

**3. Prihvatljivi Korisnici:**

1. Opći uvjeti prihvatljivosti Korisnika:

* poljoprivredna gospodarstva s područja Zagrebačke županije evidentirana u Registru poreznih obveznika.

**4. Isključenje korisnika:**

1. Temeljem ovog Javnog poziva ne može se dodijeliti:

* potpora Podnositeljima koji djeluju u sektorima ribarstva i akvakulture, kako je obuhvaćeno Uredbom (EZ) broj 104/2000,
* potpora čiji je iznos određen na temelju cijene ili količine proizvoda stavljenih na tržište,
* potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću,
* potpora koja se uvjetuje uporabom domaćih proizvoda umjesto uvoznih,
* potpora Podnositeljima koji su za iste prihvatljive aktivnosti već ostvarili sredstva javne potpore drugih davatelja,
* potpora Podnositeljima koji nisu izvršili zatraženi povrat sredstava potpore Zagrebačke županije.

**5. Prihvatljive aktivnosti, uvjeti za dodjelu potpore i intenzitet potpore:**

Potpora za subvencioniranje kamate za kreditiranje sjetve i/ili sadnje u Zagrebačkoj županiji u 2022. godini korisniku će se dodijeliti za subvencioniranje kamate kratkoročnih kredita za financiranje poljoprivrednog repromaterijala (sjemena, presadnica, gnojiva, zaštitnih sredstava) za sjetvu ratarskih kultura i sjetvu i sadnju presadnica.

Najmanji iznos kreditiranja je 10.000,00 kuna.

Najveći iznos kreditiranja je 1.000.000,00 kuna.

Kamatna stopa iznosi maksimalno do 4,00 % godišnje, za cijelo razdoblje otplate kredita

Najveći iznos potpore je do 40.000,00 kn po korisniku potpore.

Zagrebačka županija subvencionira ukupnu kamatnu stopu za cijelo razdoblje otplate kredita.

Ukoliko Zagrebačka županija u bilo kojoj fazi kredita odluči prestati sa subvencioniranjem kamate, Korisnik kredita snosi redovnu kamatnu stopu.

Ukoliko banka otkaže ugovor o kreditu i isti proglasi dospjelim u cijelosti, Korisnik kredita snosi redovnu kamatnu stopu a Banka subvencioniranu kamatu, po naplati od Korisnika, prosljeđuje Zagrebačkoj županiji.

Kredit se koristi preko Banke, temeljem Odluke Banke na prijedlog Povjerenstva za provedbu postupka prikupljanja i obrade zahtjeva za subvencioniranje kamate za kreditiranje sjetve i sadnje u 2022. godini na području Zagrebačke županije.

Konačnu odluku o odobrenju/neodobrenju i iznosu kredita donosi Banka uz ispunjavanje ostalih uvjeta Banke.

Ugovor o kreditu Korisnik može sklopiti samo s jednom Bankom.

**6. Rok i način korištenja kredita**

Rok korištenja kredita može biti do 3 mjeseca od dana sklapanja Ugovora o kreditu s Korisnikom kredita i ulazi u rok otplate kredita.

Kredit se koristi namjenski, jednokratno ili sukcesivno na temelju naloga za isplatu potpisanih od ovlaštene osobe Korisnika kredita, popraćenih ogovarajućom dokumentacijom iz koje je moguće utvrditi svrhu isplate (računi, predračuni, kupoprodajni ugovor i dr.).

Sredstva kredita isplaćuju se direktno na račun prodavatelja/dobavljača, odnosno drugog vjerovnika.

Korisnik kredita dužan je kredit koristiti isključivo za svrhu za koju je kredit odobren pridržavajući se pri tom relevantnih pozitivnih propisa.

Banka će kontrolirati namjensko korištenje kredita na način da će provjeravati zatraženu i dostavljenu dokumentaciju od strane Korisnika kredita, a ukoliko to bude potrebno i provoditi očevid na mjestu ulaganja.

Kontrolu namjenskog korištenja kredita može provoditi i Zagrebačka županija.

**7. Rok i način otplate kredita**

Rok otplate kredita je maksimalno 10, odnosno 12 mjeseci, ovisno o uvjetima Banke, sukcesivno ili jednokratno.

**8. Instrumenti osiguranja**

U skladu s internim aktima Banke i kreditnom sposobnošću Korisnika kredita.

**9. Opći uvjeti za dodjelu potpora u poljoprivredi, ruralnom razvoju i šumarstvu:**

1. Prihvatljivi Korisnici za dodjelu Potpora su oni koji kumulativno ispunjavaju sljedeće uvjete:

* mikro, mala i srednja poduzeća (MSP-ovi) upisana u Upisnik poljoprivrednika u Zagrebačkoj županiji najkasnije do 31. prosinca 2021. koja imaju sjedište, odnosno prebivalište na području Zagrebačke županije,
* obavljaju sjetvu i sadnju na području Zagrebačke županije,
* upisani najmanje u Registar poreznih obveznika, odnosno obveznici sustava PDV-a, ovisno o uvjetima koje zahtjeva pojedina Banka,
* bez nepodmirenih obveza prema evidenciji koju vodi nadležna porezna uprava.

1. Prihvatljiva Ulaganja za dodjelu potpora su ona koje kumulativno ispunjavaju sljedeće uvjete:

* provodi ih prihvatljiv Korisnik,
* odnose se na prihvatljive aktivnosti unutar Javnog poziva,
* realiziraju se na području Zagrebačke županije,
* iznos ukupnih prihvatljivih troškova ne smije biti niži od iznosa minimalnog ulaganja,
* nisu financirana iz drugih izvora Proračuna Zagrebačke županije ili ostalih davatelja državnih potpora.

1. Sukladno članku 3. Uredbe 1408/2013 ukupan iznos potpora male vrijednosti koji je dodijeljen pojedinom korisniku ne smije prijeći protuvrijednost od 20.000,00 EUR tijekom bilo kojeg razdoblja od tri fiskalne godine.
2. Gornja granica ukupnog iznosa potpora male vrijednosti koji je dodijeljen pojedinom korisniku iz članka 3. Uredbe Komisije (EZ) broj 1408/2013 primjenjuje se bez obzira na oblik potpora *de* *minimis* ili na cilj koji se namjerava postići neovisno o tome financira li se potpora u cijelosti ili djelomično iz sredstava koja su podrijetlom iz Europske unije.

**III. MJESTO, NAČIN I ROK ZA DOSTAVU PRIJAVE**

**10. Vrijeme trajanja Javnog poziva:**

Javni poziv otvoren je do 15. studenoga 2022. godine, odnosno do iskorištenja sredstava.

**11. Načini podnošenja Zahtjeva za potporu:**

a) Korisnik popunjava Zahtjev za potporu i učitava propisanu dokumentaciju u roku iz točke 10. ovog Javnog poziva putem sustava ePrijave na natječaje i javne pozive (u daljnjem tekstu: Sustav ePrijave) kojem se pristupa putem službene web stranice Zagrebačke županije [www.zagrebacka-zupanija.hr](http://www.zagrebacka-zupanija.hr)

Nakon završetka prijave putem Sustava ePrijave, Zahtjev za potporu se obvezno ispisuje i potpisuje te u roku 7 dana od dana prijave u Sustav ePriiave dostavlja na jedan od dva načina:

|  |  |
| --- | --- |
| * preporučenom pošiljkom na adresu:   Zagrebačka županija  Ulica grada Vukovara 72/V  10 000 Zagreb | * osobno u pisarnicu Zagrebačke županije:   Zagrebačka županija  Ulica grada Vukovara 72 - prizemlje  10 000 Zagreb |

Prilikom podnošenja Zahtjeva za potporu na opisan način, svi prilozi se učitavaju u Sustav ePrijava i ne dostavljaju se poštom.

Upute za korištenje Sustava ePrijave dostupne su prilikom prijave.

Ili

1. Korisnik popunjava Zahtjev za potporu, potpisuje i zajedno sa svom traženom dokumentacijom dostavlja na jedan od dva načina:

|  |  |
| --- | --- |
| * preporučenom pošiljkom na adresu:   Zagrebačka županija  Ulica grada Vukovara 72/V  10 000 Zagreb | * osobno u pisarnicu Zagrebačke županije:   Zagrebačka županija  Ulica grada Vukovara 72 - prizemlje  10 000 Zagreb |

**IV. DOKUMENTI KOJI SE PRILAŽU UZ PRIJAVU**

Dokumenti koji se prilažu uz prijavu propisani su Prijavnim obrascem.

**12. Postupak dodjele potpore i redoslijed obrade zahtjeva:**

Postupak dodjele potpore predstavlja sveobuhvatni postupak odobravanja potpore koji provodi Povjerenstvo za provedbu postupka prikupljanja i obrade zahtjeva za subvencioniranje kamate sjetvi i sadnji u 2022. godini (u daljnjem tekstu: Povjerenstvo) temeljem ovog Javnog poziva i sastoji se od slijedećih koraka:

1. Administrativna kontrola i obrada Zahtjeva za potporu
2. Donošenje Odluke Povjerenstva
3. Dostava Odluke Povjerenstva Podnositelju i Banci.
4. Zaprimanje odluke Banke o odobrenju kredita

**Redoslijed obrade zahtjeva:**

Zahtjevi se obrađuju po redoslijedu zaprimanja.

Zahtjev se smatra zaprimljenim dostavom ispisanog i potpisanog Zahtjeva za odobrenje subvencioniranja kamate kredita za sjetvu/sadnju u 2022. godini s potpunom pripadajućom dokumentacijom.

Nepotpuni i nepravovremeni Zahtjevi neće se razmatrati.

**V. KONTAKT PODACI UPRAVNOG ODJELA ZA POLJOPRIVREDU, RURALNI RAZVITAK I ŠUMARSTVO**

**13. Informiranje i vidljivost:**

1. Detaljnije informacije o potporama u poljoprivredi, ruralnom razvoju i šumarstvu navedene su u Programu i pratećoj dokumentaciji koja se nalazi na službenoj web stranici Zagrebačke županije [www.zagrebacka-zupanija.hr](http://www.zagrebacka-zupanija.hr) te usmeno u Upravnom odjelu za poljoprivredu, ruralni razvitak i šumarstvo Zagrebačke županije, na brojeve telefona: 6009-426 radnim danom, **isključivo od 9 do 11 sati i od 13 do 15 sati.**

**VI. NAČIN OBJAVE ODLUKE O ODABIRU**

1. Rezultati Javnog poziva objavljuju se na web stranici Zagrebačke županije www.zagrebacka-zupanija.hr.

KLASA: 320-01/21-03/134

URBROJ: 238-08-02/4-22-25

Zagreb, 13. rujna 2022.